Nii cojoanoote jelaiha Betabarau coroatajai nere tonoraeraauru Simoon Fedoro ocoala Anderesi,
chaaen canu,
naojoain nihacaanu Joaan ainane jana,
situha uhe Cana Coaunera Calaohi Jesoso.
Nii janate:
“Taa Cana Coaunera carenero narejeen coaracuche”,
naain biha Joaan canacaanu raine jaun,
Cana Coaunera Calaohi Jesoso coaariin caaijie cuhacaanu.
Nitohaneein caaijie cuhacaanune janate,
jaotoraain canacaanu coaariin:
“Chate ichaquiche niriirijieeinta cachaauru”,
naa Cana Coaunera Calaohi Jesoso canacaanu raine jana:
“Chute neei aaita cacha relaera”,
naacaanune jana:
“Chajaauchetejian coanicha”,
naain canacaanu amaane jana,
inae enuna cacoijihu teejia enotone jaun,
cuu aina sonafaacaanu.
Nii baihate,
nihana Simoon Fedoro ariha cue nii Anderesi.
Ariin,
ruhin:
“Inae canaacha cohajei jianacoon cana mitaeranu que Cana Coaunera letono Curisito eruhacaanura”,
naain nihana Simoon Fedoro rai biha cue Anderesi.
Nii baihate,
Cana Coaunera Calaohi Jesoso rene,
Simoon Fedoro turuaa uha Anderesine jana,
Simoon coaariin:
“Jonasi calaohi Simoonneein niqui,
nete Fedoro nereein ichurujuara”,
naain Fedoroneein curuaate Cana Coaunera Calaohi Jesoso,
aca laraajiin nere beraneein nerichaaine coitucuhane jaun.
Nii cojoanoote Calileea batane que cuna jaaun,
Ferifi aina itaque tacaauruhane jaun:
“Caniha neeorihura”,
nae Cana Coaunera Calaohi Jesoso,
Ferifi rai.
Fedorooru nese Betesaaida caje unaa nii Ferifi netonai.
Niritiin cotihacane jaunte,
Natanaaeli ariha cue Ferifi.
Ariin,
eruhin:
“Inae turuha nii Cana Coaunera Quiricha Inoaesi cuhane turuha uha niicha jerecuri eruhacaanura.
Nii cacha canacaanuhacha eruhite,
Jose calaohi Nasarete cocoaichanera”,
naain biha Ferifi,
Natanaaeli raine jana jetaote:
“Chaquete nelatere Nasarete cocoaichata”,
naane jana jetao:
“Chajaachaautejian coanicha”,
naa Ferifine jaun,
Ferifi jiniichaain uhin turuha uhe.
Nii janate,
inae rohan nichuuntaa Natanaaeline jana:
“Nocoa inae uha Isaraele cocoaicha esine coritanacae lanaala nenaara”,
naa Cana Coaunera Calaohi Jesosone janate:
“Inasiinte cacoitucuhita.
Cacoitucuhi inachute”,
naane janate:
“Eejeen aihanura.
Ii cotihaca uha Ferifine ajinihana inae ii coitucuun.
Nii uheraneein curajaain enuha asaae neeine janana,
ichoharajeeunra”,
naane janate:
“Iite Cana Coaunera Calaohineein canacaanuhacha cohajei Isaraele curaanaa Reey neeicha cacha relaera”,
naa Jesoso rai Natanaaeline jana:
“Nii uhera asaae neeine coaracaaunne que aitocoaunne najaanchana canu esenetaai.
Inae jataain nii amuritoeriin coaariquiincha.
Rauhijiriine aitoonra.
Inae nejoracaa dede bacuujuane janate inaraacha cohajei Cacha Calaohi nichaaunne choae fauhin,
jelaiha iniha cuuruha Cana Coaunera letonocuru anjeraaurune coaariquiincha”,
nae Cana Coaunera Calaohi Jesoso.